Հովհաննես Թումանյանի թանգարան (Երևան)

**Հովհաննես Թումանյանի թանգարան**, հիմնադրվել է 1953 թվականի ապրիլի 5-ին՝ նվիրված ամենայն հայոց բանաստեղծի մահվան 30-ամյակին։ Թանգարանի ճարտարապետը Գրիգոր Աղաբաբյանն է։

## Ցուցադրություն
Թանգարանի հիմնադիրը և առաջին տնօրենը բանաստեղծի դուստրն է՝ Աշխեն Թումանյանը։ Թանգարանի ցուցանմուշներն են ձեռագրերի պատճենները, ֆոտոփաստաթղթերը և Թումանյանի ինքնատիպ ստեղծագործությունների բնօրինակները։ Այստեղ պահվում են ավելի քան 18.000 ցուցանմուշներ։

1969 թվականին նոր ցուցասրահում ցուցադրվող նմուշները հիմնականում նվիրված են Հովհաննես Թումանյանի կյանքին և ստեղծագործություններին։ Թումանյանի ստեղծագործական արվեստով հետաքրքրվողներն այստեղ կարող են տեսնել գրողի անձնական իրերը, փաստաթղթերը, ձեռագրերը, էսքիզները և հրատարակություններն ավելի քան 45 լեզուներով։

##### Առաջին հարկ
Թանգարանի առաջին հարկի ցուցասրահներում ժամանակագրական կարգով ներկայացված են Թումանյանի կյանքին և գործունեությանը վերաբերող նյութերը՝ լուսանկարները, նամակները, փաստաթղթերը, ձեռագրերը, հեղինակի հեքիաթների և պատմվածքների թեմաներով ստեղծված պատկերներ։ Չորս սրահներով է անցնում «մեծ Հայի» կյանքը՝ ծննդից մինչև երկրային մահ։ Առաջին հարկի մի գողտրիկ անկյունից խորհրդավոր տպավորություն է գործում Թիֆլիսի «Վերնատան» կրկնօրինակը։

##### Երկրորդ հարկ
մինի|250px|Թանգարանի ցուցանակը։
Երկրորդ հարկը հուշային բաժին է՝ Թումանյանի թիֆլիսյան վերջին բնակարանը՝ վեց սենյակներով, նույնությամբ վերարտադրված և ժամանակին եղած կահավորանքով։

Այստեղ պահպանվել է գրողի Թիֆլիսի տան մթնոլոտը։ Ցուցասրահի ամբողջ ունեցվածքը բանաստեղծի տան ճաշասենյակի, հյուրասենյակի և աշխատասենյակի ինտերիերի բաղադրիչ առարկաներն են։ Նույն հարկում՝ առանձին մեծ սրահում, ցուցադրվում է բանաստեղծի անձնական բացառիկ և բազմաբնույթ գրադարանը՝ 8000 օրինակ տարբեր լեզուներով և տարբեր ազգային, ժանրային բովանդակությամբ գրքերի ընտրանիով։

[մինի|ձախից|250px|Հովհաննես Թումանյանի կիսանդրին թանգարանի պատին, քանդակագործ` [Ղուկաս Չուբարյան]]

##### «Լոռվա ձորը» համայնապատկեր
Թանգարանի գողտրիկ անկյուններից է «Լոռվա ձորը» համայնապատկերը, որի դիտումն ուղեկցվում է «Անուշ» օպերայի հնչյուններով՝ այցելուին տեղափոխելով Հայաստանի հյուսիսային ամենից գեղեցիկ անկյուններից մեկը։

##### Դահլիճ
Թանգարանն ունի ընդարձակ, լուսավոր դահլիճ՝ նախատեսված ցուցահանդեսների, միջոցառումների, ներկայացումների համար և երկու այգի։

## Միջոցառումներ
Թանգարանը թումանյանագիտական ու մշակութային գործուն կենտրոն է, որտեղ բացի թումանյանական ընթերցումներից, պոեզիայի երեկոներից ու հեքիաթին նվիրված տոնահանդեսներից՝ կազմակերպվում են նաև տարաբնույթ ցուցահանդեսներ։

## Հասցե
Թանգարանը գտնվում է բարձունքի վրա, Երևանի կենտրոնում՝ Մոսկովյան 40 հասցեում, և թանգարան հասնելու համար հարկավոր է հաղթահարել 54 աստիճան, որը մեծ բանաստեղծի ապրած կյանքի տարիները խորհրդանշող թիվն է։

2023 թվականի սեպտեմբերին թանգարանը փակվեց վերանորոգման ու հիմնանորոգման, ինչի համար Հայաստանի կառավարությունը 750 մլն դրամ էր հատկացրել: Այդ կապակցությամբ թանգարանը գործում է Հրանտ Մաթևոսյան մշակութային կենտրոն-թանգարանում՝ Երևան, Աբովյան 51/1 հասցեում:

2025 թվականի նոյեմբերի 18-ին Երևանի ավագանու նիստի ընթացքում որոշում է ընդունվել՝ քանդել Հովհաննես Թումանյանի տուն-թանգարանի երկրորդ մասնաշենքը, որպեսզի դրա տեղում նոր շենք կառուցվի:

## Պատկերասրահ

Հովհաննես Թումանյանի տուն-թանգարանը, ArmAg (4).jpg
Հովհաննես Թումանյանի տուն-թանգարանը, ArmAg.JPG
Հովհաննես Թումանյանի տուն-թանգարանը, ArmAg (7).JPG
Hovhannes Toumanyan Museum, Yerevan, ArmAg (4).JPG
Hovhannes Toumanyan Museum, Yerevan, ArmAg (1).JPG


## Ծանոթագրություններ

## Արտաքին հղումներ
*Թումանյանի թանգարանը՝ աղբավայր բաց երկնքի տակ

Կատեգորիա:1953 հիմնադրումներ Երևանում
Կատեգորիա:1953 հիմնադրված թանգարաններ
Կատեգորիա:Երևանի թանգարաններ
Կատեգորիա:Կենսագրական թանգարաններ
Կատեգորիա:Հայաստանի գրական թանգարաններ